arnastofnun/IGC-2024 huggingface dataset:
Góð Amazon viðskipti

Venjulega dettur mér skyndilega í hug að lesa bók hér og nú. Sé það erlend bók, panta ég stafræna útgáfu á Amazon. Tekur hálfa mínútu. Sé hún innlend, er hún oftast ekki til stafræn. Útgefendur eru hér tregir til nýrra viðskiptahátta. En ég get farið niður í bæ og keypt bókina. Tekur kortér, sem er alveg þolanlegt. Erlendis og utanbæjar væri málið flóknara, því þar eru bókabúðir ekki á hverju strái. Kaupi líka sjónvarpsþætti á Amazon. Mér finnst verð á Amazon þolanlegt. Tel hins vegar höfunda eiga að fá hærri prósentu. Íslenzkir bókaútgefendur eru nízkir og bulla um ofurkostnað við útgáfu rafbóka. Sá kostnaður er sáralítill.
Uggur í fólki

Útsölur eru hafnar í jólaösinni. Margir kaupmenn sitja uppi með alltof dýran lager, því fólk kaupir ekki. Er hætt að taka þátt í „hagvextinum“. Ýmist sparar það peningana eða á ekki peningana. Svokallaður hagvöxtur hefur enginn verið á árinu, þvert ofan í fullyrðingar ríkisstjórnar og seðlabanka. Enda mælir hann bara viðskiptaveltu, sem er undir væntingum. Of margir vita, að góðærið er bara venjuleg ímyndun forsætisráðherra. Fólk vill ekki sitja auralaust undir næstu hremmingum. Nú eru læknar að segja upp á Landspítalanum og engir nýir koma í staðinn. Það er þungur uggur í fólki og hann kemur niður á jólakaupmönnum.
Þrjózkur braskari

Eitt af fyrstu verkum ríkisstjórnarinnar var að skipa fjárglæfrakonuna Höllu Sigrúnu Hjartardóttur formann Fjármálaeftirlitsins. Var hún þó í kræfu braski fyrir og eftir skipunina. Braskið komst í hámæli og Halla lofaði að segja af sér formennsku á stjórnarfundi 3. desember. Notaði það til að neita að mæta á fund efnahags- og viðskiptanefndar alþingis til að svara spurningum. Svo kom 3. desember og Halla stóð ekki við loforðið. Þóttist vera upptekin allan mánuðinn. Enn hefur hún ekki verið rekin og stjórnar enn eftirlitinu með fjármálum banka. Þar hæfir vissulega skel kjafti, enda gerir ríkisstjórnin ekkert í máli hennar.
Kvalræði Evrópu

Hataða Evrópusambandið kvelur okkur. Neyðir okkur til að taka upp ljósaperur, sem nota tæpan helming rafmagnsins, sem við notuðum áður Neyðir okkur til að fá skaðabætur, þegar áætlunarflugi seinkar. Neyðir okkur til að nota kæliskápa, sem nota fjórðung rafmagnsins, sem við notuðum áður. Neyðir okkur til að hætta notkun ýmissa stórhættulegra eiturefna, sem okkur þótti svo vænt um. Neyðir snyrtivörugerðir til að hætta notkun eiturefna. Bannar bændum að nota vinsælt eitur af ýmsu tagi. Svo ekki sé talað um ryksugurnar og svo framvegis. Þetta vonda Evrópusamband abbast upp á okkar fullvalda þjóð. Sjá grein í

GUARDIAN.
Hlutverkaruglingur

Ýmis ruglingur verður í hlutverkum, þegar gerræði leysir verkferla af hólmi. Lögreglan tekur við af alþingi í setningu laga. Alþingi ákveður, hver lög skuli vera, en löggan tekur ekkert mark á því. Hún gengur hart fram í sumum lögum og sinnir öðrum ekki. Húseigandi getur til dæmis framið húsbrot á leigjanda sínum, rekið starfsfólk og haldið eftir eigum þess og leigjandans, þar á meðal tekjum af viðskiptum hans. Samanber Caruso. Fangelsismálastjóri tekur við dómsvaldinu í uppkvaðningu dóma. Hann ákveður, hversu mikið er slegið af lengd fangelsunar, hvaða dómar séu notaðir og hverja hann skuli úrskurða upp á nýtt. Skrítin þjóð.
Óvinsælir ráðherrar

Þótt stjórnarflokkarnir hafi fundið sinn botn í samanlögðu 35% fylgi, er botn allra ráðherranna töluvert lægri. Sigmundur Davíð hefur 18% fylgi, þegar mæld er ánægja og óánægja með störf hans. Minnst óvinsæl er Eygló Harðardóttir með 26% fylgi, enda gerir hún ekkert. Verr gengur hjá Sigurði Inga með 17% fylgi, Gunnari Braga með 19% fylgi, Illuga Gunnarssyni með 21% fylgi og Kristjáni Þór með 22% fylgi. Enda hafa þeir verið í ýmsum skítverkum gegn almenningi. Allir ráðherrarnir eru óvinsælli en ráðherrarnir voru í stjórn Jóhönnu. Þetta vekur vonir um, að kjósendur fari að yfirfæra óvinsældir ráðherra á flokka þeirra.
Gullöld sögð hafin

Skoðanakannanir benda til, að rétt sé kenning mín um, að stjórnarflokkarnir séu búnir að finna sinn botn og fari ekki neðar. Þeir geti hagað sér eins og þeim þóknast án þess að glata meira fylgi. Gæti verið skýringin á veruleikafirrtu rugli formanna og talsmanna flokkanna tveggja. Þeir tala um manndrápsfjárlögin sem endurreisnarfjárlög. Hrun Landspítalans kalla þeir innspýtingu. Hækkanir skatta kalla þeir lækkanir og ört vaxandi fátækt kalla þeir hagvöxt. Almennt má segja um orð þeirra, að svart sé hvítt og hvítt sé svart. Þegar þetta hefur engin áhrif á fylgið, virðist þriðjungur fólks ímynda sér, að hér sé gullöld.
Stóru bófarnir sleppa

Þjóðfélaginu gengur ekkert að koma réttlæti yfir helztu útrásarbófa landsins. Nú síðast voru nokkrir sýknaðir í héraði. Annað hvort er Sérstakur saksóknari of lélegur til að gegna embætti eða þá að dómstólar sinna ekki réttlæti, bara meintum orðhengilshætti í lagatextum. Hugsanlega er um hvort tveggja að ræða. Flokkar ríkisstjórnarinnar láta sér þetta vel líka. Þeir skipuðu á löngum tíma nánast alla dómara landsins og Sérstakan að auki. Hins vegar er þetta vont fyrir samstöðu þjóðarinnar. Endurteknir sýknudómar eru ávísun á framhald ofsa og haturs í þjóðmálaumræðunni. Réttlætiskrafa mun áfram krauma undir niðri.
Ísrael einangrast

ÍSRAEL einangrast hægt og bítandi undir forustu Benjamin Netanyahu. Hann hefur lítil svör við atburðarásinni. Dómstóll Evrópusambandsins hefur tekið Hamas á Gaza út af terroristaskrá. Þing Evrópusambandsins hefur samþykkt Palestínu sem ríki. Bandaríkin eru orðin einangruð í Sameinuðu þjóðunum vegna stuðnings við Ísrael og ná þar engu öðru fram. Fyrirlitin ítreka þau vetó í öryggisráðinu. Netanyahu gargar bara um helför gyðinga fyrir sjö áratugum. Evrópumenn nútímans bera samt enga ábyrgð á henni og stofnuðu Evrópusamband til að hindra þjóðrembu og rasisma í nútíð og framtíð. Dagar rasisma og hryðjuverka Ísraels eru taldir.
Uppeldi í fangelsi

Bandarísk fangelsi í Írak voru og eru gróðrarstía brjálaðs haturs terrorista á öllu vestrænu. Ógeðið í Abu Ghraib gerði múslima að hörðum terroristum. Þegar þetta illræmda bandarískra fangelsi var lagt niður, voru fangarnir fluttir í Camp Bucca, þar sem helztu foringjar ISIS samtakanna mótuðust. Þar á meðal Abu Bakr al-Baghdadi, yfirforingi ISIS, sem nú er efstur á lista eftirlýstra. Í

GUARDIAN í dag er viðtal við einn foringjanna, sem al-Baghdadi mótaði í Bucca. Þar kemur fram, að innrásin í Írak og hörkulegt hernám landsins framkallaði geðbilaða hugsun fanga. Lýsir sér núna í morðum á tugum skólabarna í Pakistan.
Hástig sjálfhverfunnar

Michael Palin varð frægur af Monty Python. Varð síðar þekktur af ferðaþáttum á BBC. Ég gerði þau mistök að sjá diskasafn 50 ferðaþátta hans, fjalla nefnilega lítið um fjarlægar slóðir. Þeir fjalla um Palin. Palin missir af skipi, Palin spilar bolta við krakka, Palin skúrar þilfar, Palin óttast terrorista, Palin fer á fyllerí með innfæddum, Palin hristir hausinn yfir vankunnáttu í ensku. Ég hef engan áhuga á þessum Palin. Vil sjá Ægisif, Esfahan, Samburu, Delhi, Luxor, frekar en sjá fáfróðan Palin. Hann er enginn Attenborough, hann er Andri. Síðan stældu aðrir sjálfhverfuna. Leitun er að DVD diskum, sem án fíflaláta lýsa ferðastöðum heims.
Múslimahatur vex

Vestur-Evrópa er að klofna í hatursmenn múslima og venjulegt fólk. Hvarvetna eru haldnir fjölmennir fundir gegn múslimum. Og stjórnmálaflokkar hatursmanna fá vaxandi fylgi, sums staðar 20% eða meira. Hryðjuverk fárra morðóðra múslima kynda undir þessu hatri. Búast má við, að andstaðan við múslima harðni á næstu misserum. Í næstu kosningum er líklegt, að Framsókn reyni að bjarga sér fyrir horn með auknum stuðningi við múslimahatur. Við þurfum því að búa okkur undir vandann áður en hann birtist. Einnig þarf að hindra, að morðóðir múslimar flytjist hingað. Og losa okkur við þá sárafáu, sem hér kynnu að verða staddir.
„Norska aðferðin“

Hræddur er ég um, að Norðmenn yrðu ósáttir, ef þeir fréttu, að lögreglumenn á Íslandi telja fantabrögð á almenningi vera „norsku aðferðina“. Athygli hefur vakið myndband af fantabrögðum brjálaðs lögreglumanns, sem nýlega var dæmdur í Hæstarétti. Starfsbræður hans eru svo ókátir með dóminn, að stéttarfélag þeirra hefur ítrekað kvartað opinberlega. Það er uggvænlegt. Ekki bara ein lögga leikur lausum halda í skjóli „norsku aðferðarinnar“, heldur virðist stéttin í heild telja fantabrögð frambærileg. Þessi afstaða stéttarfélagsins styður það útbreidda sjónarmið, að almennt séu íslenzkir lögreglumenn á rangri hillu í lífinu.
Harpan er hrákasmíði

Þótt hún sé ný, er Harpa farin að kosta mikið í viðhaldi. Frægt var, þegar skipta þurfti út glerkubbunum vegna gallaðrar framleiðslu. Síðan kom í ljós, að sumir nýju glerkubbarnir voru farnir að ryðga. Og nú er það loftræstikerfið, sem ógnaði Silfurbergi í nótt, þegar flæddi inn á loftið. Eitthvað virðist líka vera að litastýringunni, sem strax í upphafi minnti á bilaða jólaseríu. Og ekki má gleyma saltrokinu, sem leggst á veggina og gerir gluggaþvott að Kleppsvinnu. Hversu ánægjulegur sem hljómburðurinn er, þá virðist hönnun og smíði hússins vera gölluð á ýmsan hátt. Og ekki finnst mér Harpan vera fögur borgarprýði.
Gerræði gefst illa

Gerræði leysir þingræði af hólmi. Ráðherra vilja fara sínu fram, án þess að spyrja alþingi. Hafa lagt fram frumvarp um að færa megi embætti út og suður án þess að spyrja kóng eða prest. Þeir geti rifið starfsmenn upp með rótum með kostnaði upp á hundruð milljóna. Sigurður Ingi Jóhannsson ætlaði að skutla Fiskistofu til Akureyrar. Ráðherrar Framsóknar ætla að skutla nokkrum stofnunum til Skagafjarðar. Sigurður vísar til þess, að Norðmenn hafi flutt stofnanir út á land. Sá hængur er þar á, að flutningurinn reyndist illa. Starfsmenn láta ekki skutla sér og stofnanirnar drabbast niður. Gerræði er vond stjórnsýsla.
Engin rök – bara gerræði

Væri einkarekið heilsukerfi að bandarískum hætti fyrirmynd, mundu menn útskýra það með tölum og útreikningum. Ríkisstjórnin gerir ekkert slíkt, heldur ræðst í gerræði að Landspítalanum til að gefa einkarekstri svigrúm. Reynslan segir þó, að bandaríska kerfið er næstum tvöfalt dýrara á mann en íslenzka kerfið, þjónar þó bara hálfri þjóðinni. Bandaríska kerfið tekur 16% af landsframleiðslu og þjónar 50% þjóðarinnar. Hér kostar heilbrigðiskerfið 9% af landsframleiðslu og þjónar 100% þjóðarinnar. Ríkisstjórnin ryðst hér fram með gerræði eins og með flutningi stofnana út og suður, eins og starfsfólkið séu einhverjir lausamunir.
Sjónvarpið hrynur

Tölur um áhorf sýna meira hrun sjónvarps en er í lestri prentmiðla. Ungt fólk notar hvorugan fjölmiðilinn. Og unga fólkið kemur ekki, þótt sjónvarp sé poppað upp með rugli á borð við Hraðfréttir og Andra. Krúttin eru að gera annað. Vörn sjónvarps væri virkari, ef farið væri að sjónvarpa jarðarförum fyrir gamlingja. Á miðjum aldri færa margir sig yfir í safnmiðla á borð við Fréttagáttina, þar sem allir fjölmiðlar eru í einum graut. Mér nægir hún fullkomlega sem miðill innlendra frétta eins og Blogggáttin nægir mér sem miðill bloggs. Hefðbundnir fjölmiðlar fatta þetta alltof hægt og horfa fram á aukið tap næstu misserin.
Af ásettu ráði

Heilsumóttakan í Ármúla er einn einkaspítalanna, sem á að leysa Landspítalann af hólmi. Þar verður fullkomin tækni í skurðstofum, öfugt við rústir gamla spítalans. Þetta verður í boði fyrir þá, sem geta borgað sjálfir í anda teboðs og brauðmolakenningar. Sjálfstæðisflokkurinn er af ásettu ráði að knésetja Landspítalann til að rýma fyrir einkarekstri. Eva Consortium heitir fyrirtækið, sem þar er að rísa í gamla Broadway. Við stefnum hraðbyri í samfélag, þar sem hálf þjóðin býr við sult og seyru og stuttar ævilíkur. Mest af hinum berst við að borga rándýrar einkatryggingar. Sigurvegarar eru eina prósentið, sem rekur Flokkinn.
Ofmetin ríkiskirkja

Alla mína skólatíð kom ég aldrei í kirkju. Varð aldrei var við trúboð presta í skólum. Kirkjuheimsóknir skólabarna á aðventu voru hvorki hefð né reynsla í skólum minnar fortíðar. Ríkiskirkjumenn fara þar með rangt mál. Og skólarnir eru látnir borga rútur undir þessar heimsóknir. Trúboðið byrjaði, þegar fólk var farið að yfirgefa ríkiskirkjuna. Það er ekki hlutverk skóla að taka þátt í trúboðinu og allra sízt í kostnaði við það. Hins vegar má kynna ríkiskirkjuna, önnur trúarbrögð og lífsskoðunarfélög fyrir börnum og gæta þá jafnræðis. Ásatrú á ekki síðri þátt í gildum samfélagsins. Flest af þeim gildum eru raunar veraldleg.
Kenna Evrópu um mistök

Talsmenn ríkisstjórnarinnar hika ekki við að kenna Evrópusambandinu um mistök hennar. Eða þá Steingrími J. Sigfússyni. „Hann byrjaði“ segir Ragnheiður Elín Árnadóttir, þegar ferðapassinn er hengdur um háls hennar. Nú er reynt að telja mönnum trú um, að Evrópa heimti ferðapassa hér á landi. Þetta minnir á, þegar Matvælastofnun kenndi Evrópu um íslenzka bannið við vöflukaffi kvenfélaga í haustréttum. Evrópusambandið er þægileg Grýla, þegar fólk hefur engin rök. Nú síðast er Evrópu kennt um rafrænu skilríkin, sem ríkisstjórnin hefur smíðað til að gefa Árna Sigfússyni feitan bita. Skattlykillinn er traustur og nægir alveg.
Sökudólgur stöðnunar

Alþjóða efnahags- og framfarastofnunin hefur fundið orsök stöðnunar efnahags á Vesturlöndum. Sökudólgurinn er brauðmolakenningin, sem fylgt hefur verið í kjölfar Reagan og Thatcher. Hún hefur aukið bilið milli ríkra og fátækra, mest í Bandaríkjunum og næstmest í Bretlandi. Í Bandaríkjunum vinnur fólk sig ekki lengur upp stigann, heldur lokast inni á lægsta þrepinu. Hinum fátæku fjölgar. Til viðbótar gamlingjum, öryrkjum og einstæðum er nú komið láglaunafólk, sem ekki á fyrir nauðsynjum. Það dregur úr veltu og eykur spennu í Bandaríkjunum og Bretlandi. Þar er vopnaðri löggu sigað á fátæklinga. Við erum síðbúin á sömu ógæfubraut.
Brúkuðu flatskjáirnir

Vilhjálmur Bjarnason alþingismaður hefur fundið upp íslenzka sérútgáfu hinnar úthrópuðu brauðmolakenningar. Lægri vörugjöld á tækjum séu góð fyrir fátæka. Þeir geti nefnilega keypt brúkaða flatskjái hinna ríkustu, er þeir síðarnefndu fá sér nýja og stærri. Þannig muni ríkidæmið sáldrast niður til fátækra. Það mun að vísu ekki standast frekar en upprunalega brauðmolakenningin. Alþjóða efnahags- og framfarastofnunin segir þá kenningu hafa valdið miklum skaða. Brauðmolakenningin er sögð hafa leitt til stöðnunar. Brauðmolarnir sáldrist ekki til fátækra, heldur aukist stéttaskipting og reiði fátækra magnist.
Stríðið gegn þjóðinni

Seðlabankastjóri er í öngum sínum yfir nýjum útreikningum Hagstofunnar. Þeir sýna engan hagvöxt á þessu ári, þvert ofan í spár Seðlabankans. Hagstofustjóri svarar með því að segja reikningsaðferðir þær sömu og áður. Raunar er hagvöxtur ónothæf forsenda, þar sem hann mælir ekki hagvöxt, heldur viðskiptaveltu. Fólk heldur einfaldlega að sér höndum í jólaösinni. Eigi það pening, eyðir það ekki. Reiknar með frekari ofsóknum SDG og BB. Þeir hafa hækkað lyfjakostnað, hrakið heilsuveilt fólk til dýrari einkabransa, hækkað matarskatt, dregið úr velferð. Hækka allt, sem leggst þungt á fátæka. Fólk svarar með að eyða ekki að óþörfu.
Prinsessur dáleiða dómara

Tvær prinsessur dáleiddu evrópskan dómstól, önnur óvart. Díana dó 1997 og Evrópuþingið samþykkti 1998 ályktun um verndun fólks gegn ónæði fjölmiðla. Áður var bara vernd gegn ofsóknum valdasjúks ríkisvalds. Stjórnlagadómstóll Þýzkalands hafnaði breytingu Evrópuþingsins í Karólínudómi 1999. Prinsessa númer tvö, Karólína af Mónakó, hafði kært birtingu mynda af sér á veitingahúsi. Síðan úrskurðaði Evrópudómstóllinn henni í hag 2004. Þýzka ríkið greiddi henni skaðabætur, en rukkaði ekki hina ákærðu fjölmiðla. Allt er því eins og áður var. Lítið mark er tekið á úrskurði Evrópudómstólsins. Talinn vera feilskot.
Einn þáttur af mörgum

Ásatrú er mikilvægur þáttur í siðfræði Íslendinga. Þjóðartrú á fyrstu öldunum arfleiddi komandi kynslóðir að siðfræði Hávamála. Landslög fram eftir öldum voru mótuð af germanskri hefð og enn höldum við jól. Á síðustu öldum kom Rómarréttur til sögunnar og gaf okkur siði þeirra laga, sem við nú búum við. Grískir siðir móta okkur líka. Grikkir tóku við kristni og þróuðu hana áfram, samanber Pál postula. Síðan komu endurreisn og franska byltingin, sem fluttu okkur grísk-rómverska hefð. Rangt er hjá þjóðkirkjumönnum að íslenzk siðmennt sé kristin. Kristni er einn þáttur af mörgum í þjóðinni. Einn af mörgum.
Enginn hagvöxtur

Svokallaður hagvöxtur er enginn á þessu ári, þrátt fyrir spár ríkisstjórnar og seðlabanka. Nú binda þau vonir við, að þetta lagist með innkaupaæði jólanna. Sú fróma ósk sýnir í hnotskurn, hversu vitlaus mælikvarði er svonefndur hagvöxtur. Hann sýnir raunar engan hagvöxt heldur aukningu á viðskiptaveltu. Hin úrelta hagfræði, sem hér er rekin, þrýstir upp eyðslu, því hún sýnir falskan hagvöxt. Auðvitað eiga allir að spara, sem sparað geta. Framtíðin er í algerri óvissu. Kjarasamningar eru lausir og verkalýðsrekendur hemja ekki reiði félagsmanna. Snjóhengjan vofir yfir okkur og krónan er á heimsins dýrustu bráðaþjónustu.
Texti er ein heild

Sýkna Reynis Traustasonar og Jóns Trausta Reynissonar í Hæstarétti færir dóma aftur í fyrra horf. Liðið er það tímabil, að lagatæknar gátu hengt sig í stök orð í meiðyrðamálum. Meta verður ritað efni „sem eina heild“. Lagatæknar mega ekki festa sig í textaskýringum einstakra orða eins og þau hafi sjálfstætt gildi. Tungumál er ekki stök orð, heldur fljótandi heild með inntaki, sem næst ekki með orðhenglum lagatækna Njálu. Í Vestur-Evrópu var aldrei innleiddur sá orðhengilsháttur, sem íslenzkir dómarar hafa beitt. Loksins nú má búast við að meiðyrðadómar í Hæstarétti fylgi vestrænum skilningi á texta „sem einni heild“.
Enn gefnar auðlindir

Nú eru góð ráð dýr. Eftirlitsstofnun EFTA grunar, að stjórnvöld séu að láta skattgreiðendur niðurgreiða orku til kísilmálmverksmiðju á Bakka við Húsavík. Slíkt stríðir gegn reglum fríverzlunarsvæðisins gegn óhóflegum fyrirgreiðslum. Eftirlitsstofnunin efar, að orkuverðið dekki kostnað við Þeistareykjavirkjun. Þar veldur miklu fimm milljarða fyrirgreiðsla skattgreiðenda við tengivirki og orkuflutning. Þessi afstaða sýnir, að enn er í fullu gildi sú séríslenzka stefna, að stóriðja skuli fá niðurgreidda orku. Þannig leggi hún ekki neitt af mörkum í eðlilega auðlindarentu. Enn er þjóðin látin gefa auðlindir sínar.
Veruleikaflóttinn

Enn er forsætis á flótta frá veruleikanum. Mætir nánast aldrei til alþingis, jafnvel ekki þegar aðalmál ríkisstjórnarinnar er rætt. Getur ekki heldur skýrt skulda-niðurfellinguna og svarar engum spurningum þingmanna um hana. Þannig er öll hans pólitík. Hann er meira eða minna í felum, en skýst fram endrum og eins til að boða stærri heimsmet en nokkru sinni fyrr. Þá sjaldan sem hann sést, hreytir hann ókvæðisorðum í þingmenn og hefur sig jafnóðum á burt. Hegðun hans er einsdæmi í sögu íslenzkra forsætisráðherra. Hann mun áfram lifa í Undralandi sínu unz fávísir kjósendur sjá gegnum hans og segja honum, að nú sé komið nóg.
Heilbrigði í afgangi

Ísland er vel innan við þau 10% landsframleiðslu, sem heilsuþjónusta kostar í nágrannalöndunum. Hlutfallið hefur lækkað á stuttum ferli ríkisstjórnar, sem vill laska ríkisrekna þjónustu. Lækkunin stafar ekki af fátækt ríkisins, því að ríkisstjórnin hefur kastað tugum milljarða í auðgreifa. Lækkun stafar af, að heilbrigðismál eru ekki forgangi, þau eru í afgangi. Smádæmi um forgangsröðun stjórnarinnar er, að forsætis er kominn með sjö aðstoðarmenn og getur samt ekki svarað spurningum fjölmiðla. Ríkið er rekið af heimskum bófum, það er einföld staðreynd. Óhugsandi er, að nokkur önnur stjórn mundi drepa fólk á biðlistum.
Svona gerir maður ekki

Um náttúrupassann gildir spakmæli Davíðs Oddssonar: Svona gerir maður ekki. Það fer þvert ofan í kjósendur, að þeir eigi að borga sérstakan passa til að skoða landið. Það eitt gerir hann að einstæðri heimsku ráðherrans. Fólk hafnar honum þó ekki af nízku. Almennt vilja menn hækkun gistináttagjalds, sem kostar ekkert nýtt vesen. Margt annað fáránlegt er við þennan passa. Ragnheiður Elín hlustar alls ekki, ekki á hagsmunaaðila og ekki á almenning. Hirðir ekki um landslög, sem forskrifa frjálst aðgengi fólks. Einnig kostar passinn stórfé í eftirliti, sem ekki þarf, þegar gjaldinu er bætt ofan á gistináttagjald. Einstæð fávísi.
Ofstæki Landsnets

Sumir trúa á þennan eða hinn guðinn. Sjaldgæft er, að fólk trúi á dauða hluti. Svo er þó um forstjóra Landsnets, sem hafa tekið trú á úreltan flutning raforku um loftlínur. Neita að kynna sér verðlækkanir á 220 KV jarðstrengjum erlendis. Í Danmörku hefur verðið á skömmum tíma hrunið úr 87 milljónum á kílómetra í 36 milljónir á kílómetra. Er orðið sambærilegt við verð á loftlínum. Þar á ofan standast jarðstrengir ofsaveður á Sprengisandi og almenn sátt ríkir um þá. En ofsatrúað Landsnet reynir að koma illu af stað. Þjösna gegnum alþingi lögum og ályktun um raflínur, sem gera ráð fyrir loftlínum og hamla gegn jarðstrengjum.
Fólk farið að deyja

Það dimmir yfir heilsu landsmanna. Sérfræðilæknar vilja ekki koma heim til að starfa á Landspítalanum. Sérfræðingar þar eru ýmist að komast á aldur eða að flýja til útlanda. Læknanemar neita að fara í afleysingar á Landspítalanum. Heimilislæknar vilja ekki koma heim á heilsugæzlustöðvarnar. Þar er líka sams konar flótti og á Landspítalanum, ýmist vegna aldurs eða betri starfa erlendis. Allt er þetta vegna þess að ríkisstjórnin undir forustu Kristjáns Þórs ráðherra heilsusmála gefur skít í heilsu fólks. Hatur hennar á ríkisrekstri gengur út í slíkar öfgar, að kalla má hana geðbilun. Fólk er farið að deyja á biðlistunum.
Óhæf stofnun

Námsmatsstofnun hefur ítrekað gert mistök í meðferð samræmdra prófa. Ýmist eru spurningar heimskulegar eða rétt svör reynast röng og öfugt eða að einkunnir eru vitlaust reiknaðar. Stofnunin veldur engan veginn hlutverki sínu. Hún getur því einu svarað, að verkferlar verði endurskoðaðir. Það er bara newspeak fyrir aðra yfirlýsingu: Látið okkur í friði. Fráleitt er að reka stofnun, sem ræður örlögum nemenda á grundvelli handarbakavinnu. Við höfum fengið nóg af fréttum af auðnuleysi Námsmatsstofnunar. Þar þarf greinilega að hreinsa út. Á tímum aðhalds í ríkisrekstri er brýnt að svona vitleysingar fái ekki að vaða uppi.
OECD vill U-beygju

Hagstefna Efnahags- og framfarastofnunarinnar OECD gengur þvert á stefnu okkar ríkisstjórnar. OECD féll í gær frá fyrri brauðmola-hagspeki um, að ríkidæmi sáldaðist niður til almennings. Nú vill OECD hækka skatta á fyrirtæki og auð. Vill í staðinn efla innviði þjóðfélaga, þar á meðal velferð. Þessi nýja stefna markar dauða Reagan- og Thatcher-stefnunnar, sem lengi tröllreið vesturlöndum. Bandaríkin gengu þá lengst í að frysta stéttaskiptingu og læsa láglaunafólk í fátæktarbúri. Sú stefna var að gera vesturlönd gjaldþrota. Nú hefur jafnvel OECE séð ljósið og hvetur vesturlönd til að taka U-beygju ekki seinna en strax.
Landsnet veldur töfum

Landsnet kvartar yfir, að tafir á afgreiðslu raflína í kerfinu valdi sér of miklu tjóni. Landsnet gleymir, að tafirnar stafa af eigin langvinna hroka. Felst einkum í að fyrirtækið hlustar ekki á nein rök um, að raflínur í jörð séu miklu ódýrari en fram kemur í samanburðartölum fyrirtækisins. Í sumum tilvikum kostar sama að leggja línu í jörð og í lofti. Fyrirtækið hefur með brögðum gert Vegagerðina samseka í að undirbúa loftlínu og veg um Sprengisand. Sveitarfélög hafa með málaferlum og annarri hörku þvingað Landsnet til að leggja jarðlínur. Andrúmsloftið kringum fyrirtækið mundi skána, ef forstjórar leggðu við hlustir.
Banksterinn bullaði

Steinþór Pálsson sagði fátt af viti, þegar hann var kallaður fyrir þingnefnd. Gat ekki rökstutt sölu Landsbankans á Borgun án útboðs til Engeyinga og félaga. Bullaði bara meiningarleysu að hætti Sigmundar Davíðs. Miðað við venju um mat á fyrirtækjum áttu reikningar Borgunar að sýna töluvert hærra verð. Landsbankinn samdi af sér, ef ekki er hreinlega um umboðssvik Steinþórs að ræða. Þetta er enn eitt dæmið um, að bankastjórar eftirhrunsára eru engu skárri bankastjórum fyrirhrunsára. Stefna að nýju hruni. Níðast á alþýðu, en hossa glæframönnum. Ganga svo langt, að þeir aðstoða bófana jafnvel við siðlaust kennitöluflakk.